محمد بن عبدجليل (مزيود ف غشت 1968 ف رّباط) هوّا موهنديس د طّرقان ؤ لقناطر ؤ سياسي مغريبي ؤ عضو ف حيزب سّتيقلال. خدا لمنصب ديال وزير نّقل ؤ لّوجيستيك ف 7 أكتوبر 2021 ف لحوكومة د أخنوش. محمد بن عبدجليل من فاميلة ستيقلالية أبا عن جد. جدو محمد بن عبدجليل كان مقاوم ؤ من بين لي سناو علا وتيقة د سّتيقلال. بّاه كان بزناس ؤ مّو ؤستادة د لماط. محمد بن عبدجليل خدا لباك ديالو ف 1985 ف ليسي ليوطي، ؤ منها مشا ل فرانسا ؤ حصل علا ديپلوم د موهنديس من لمدراسة لوطنية د لقناطر ؤ طّرقان ف 1991. خدا موراها ماسطر ف تّبزنيس ؤ لإدارة (إم بي إي) من لمدراسة لحسنية د لأشغال لعومومية، ؤ خدم موراها ف فرانسا ف شركة أرتر أندرسن تال 1993. فاش رجع ل لمغريب خدم ف شركة بيمارو، لي تابعة ل شركة بويݣ. داز من بعد ل منصب مودير تيجاري ديال لفرع د بويݣ ف لمغريب، قبل مايولي مودير ديال لبرامج ؤ دّيراسات ف ويزارت تّجهيز ف لعهد ديال لوزير كريم غلاب ف 2003. كان رائيس مجلس لإدارة ديال مرسا ماروك لي كاتسيّر لمراسي د لمغريب من 2006 تا تعيّن وزير ف 2021.